
Vyše šesťdesiatky prihlášok na Baja Slovakia
Súťaže Cross Country Rally typu Baja sa jazdia takmer po celej Európe. Po ročnej prestávke už nadchádzajúci víkend odštartuje súťaž Baja Slovakia aj u nás. V posledných rokoch sa táto súťaž jazdila v okolí Zlatých Moraviec, v tomto roku sa sťahuje na Záhorie. Ako je to s umiestnením súťaže, ale aj jej programom, ale hlavne koľko posádok sa na toto podujatie prihlásilo sme zisťovali u riaditeľa súťaže Juraja Ulricha.
„Súťaž 6. ORC Baja Slovakia sa po piatich rokoch vrátila na Záhorie, do piesku. V týchto lokalitách sa jazdili prvé ročníky, ktoré si hneď získali priazeň štartujúcich posádok. V roku 2004 bola súťaž zrušená tesne pred štartom práve pre problémy so zaistením tejto lokality. Trvalo potom dlhé štyri roky kým sa usporiadateľom podarilo presvedčiť kompetentných, že táto súťaž právom do tejto lokality patrí, pretože svojim pieskovým podkladom je jedinečná pre celú okolitú Európu.“
Koľko prihlásených posádok a v akých kategóriách do tejto chvíle evidujete ?

„Do termínu uzávierky prihlášok bolo prihlásených celkovo 64 súťažných posádok. Tie sa rozdeľujú na 14 motocyklov, 22 štvorkoliek a 28 automobilov. Prihlásených je  podstatne viac ako na predošlých ročníkoch, ktoré sa konali v iných lokalitách. Je to dané práve tým jedinečným povrchom trate. Keby sa tento rok rally Dakar nepresunul na iný kontinent a jeho posádky by nemuseli už v týchto dňoch baliť kufre, tak by sa na štarte 6. ORC Baja Slovakia objavilo aj niekoľko ďalších posádok najmä z radov kamiónov.“
Ktoré zaujímavé miesto na trati by ste Vy osobne odporučil divákom ?

„Pre divákov je pripravených niekoľko diváckych zón, ktoré sú situované do rally cross areálu v Borskom Mikuláši. Časový harmonogram súťaže je vytvorený tak aby sa čo najviac prispôsobil divákom, ktorý na jednom mieste uvidia niekoľko prejazdov celého štartovného poľa. Areál v Borskom Mikuláši im okrem toho ponúka aj mnoho ďalších zaujímavostí, ako je sprievodný program, ale aj občerstvenie.“
Zhrňme si to na záver ešte raz. Kde a kedy bude súťaž, kedy štartuje a kedy je jej cieľ.

„Súťaž začína v sobotu 8. novembra na pravé poludnie. Štart je  spojený s predstavením posádok a je umiestnený v už spomínanom rally cross areáli v Borskom Mikuláši. Súťaž ktorá má celkovo 450 kilometrov sa koná dva dni a jej cieľ spojený s dekorovaním víťazov je plánovaný na tom istom mieste v nedeľu okolo 18,00 hodiny.“ 
Ďakujem za rozhovor a prajem úspešnú súťaž

